Karl Shuker Karl P. N. Shuker (t. 1959) huwa zoologu, kripto-zoologu u awtur Brittaniku li jgħix fil-West Midlands, l-Ingilterra. Huwa jaħdem bħala konsulent zooloġikali, konsulent tal-media u kittieb awtorevoli tal-kripto-zooloġija. Shuker kiseb B.Sc fiz-zooloġija mill-Università ta' Leeds u ġab id-dottorat fiz-zooloġija u l-fizjoloġija komparattiva mill-Università ta' Birmingham. Huwa membru ta' ħafna soċjetajiet xjentifiċi. Shuker huwa wieħed mill-kriptologi l-aktar magħrufa fid-dinja. Kiteb diversi artikli u ppubblika erbatax-il ktieb. Shuker kien l-ewwel kripto-zoologu li ġibed l-attenzjoni dwar numru konsiderevoli ta' kriptidi li sa dakinhar ma kinux magħrufin. Minbarra l-pubblikazzjonijiet tiegħu, Shuker jikkorrispondi regolarment fil-"Fortean Times", huwa l-editur speċjali u korrispondent dwar il-kripto-zooloġija għal "Strange Magazine", u korrispondent regolari għal "Fate" u pubblikazzjonijiet oħrajn simili. Barra minn dan, huwa konsulent zooloġiku għar-rekords dinjija tal-Guinness. Ikkontribwixxa bħala konsulent għal diversi serje televiżivi wkoll, bħal "Into the Unknown" tad-Discovery TV. Speċi ġdida ta' Loricifera, "Pliciloricus shukeri", issemmiet għalih fl-2005.